Жанбай ҚАДІРОВ,
филология ғылымдарының кандидаты, профессор.
Арқа айтысының aқтаңгері
Солтүстік Қазақстан жерінде халқымыздың әйгілі қайраткерлері Сегіз сері, Біржан сал, Ақан сері, Балуан Шолақ, Укілі Ыбырай, Шөже, Шал, Нияз сері, Арыстанбай, Орынбай ән мен жырды құйқылжыта шырқап өтсе, аталарының жолын жалғастырып, өнерлерін мұра етіп, халқына жеткізуде зор еңбек еткен ақын Молдахмет Тырбиұлы да - осы өңірдің тумасы. Молдахмет Тырбиұлы 1881 жылы Қарауыл руының қоныстарының бірі - Қожым ауылында кедей шаруа отбасында дүниеге келген. (Қазіргі Солтүстік Қазақстан облысы, Шал ақын ауданы, "Еңбек” кеңшары). Әкесінің азан шақырылып қойылған аты Төребек екен. Есімінің Тырби болып өзгеруінің себебі, “атамыз тырбиған арық болса керек, содан ол Тырби атанып кетіпті”, - деп қызы Сәуле апай түсіндіріп кетеді.
Әкесінің Тырби болып өзгеруі жайлы мынадай да әңгіме бар. Бірде Төребек Шоқанның әкесі Шыңғыстың шөбін шауып жүреді. Шыңғыс қара табан кедейге төре есімін қимай, арланып, шөп шауып жатқан Төребектің қасына келіп келекелепті: “Шөп шауып тырмысып, тырбиуын қарашы, тырби, тырби, тырбия түс”, - деп күліпті. Содан, оның аты Тырби аталып кетіпті. Шешесі -Теңге деген кісі биязы мінез, момын адам болыпты. Бес құрсақ көтеріп, өмірге Қожахмет, Сейдахмет, Молдахмет, Баяхмет, Уәлиахмет (Шөлен) деген ұл балалар әкеліпті. Яғни Молдахмет ортаншысы және ақынның адамгершілік, мейрімділік, сезімталдық қасиеттері аддымен анасынан берілгені жайлы көзі көрген қария Қайырбек Сыздықұлы әңгімелей отыра, Молдахмет Тырбиұлының сырт бейнесін де көз алдымызға елестетеді. Оның баяндауынша, ақын қара торы, дөңгелек жүзді, қияқ қара мұртты, орта бойлы көркем кісі болса керек.
Бұл орайда академик Аманжол Қошанов та Молдахмет Тырбиұлының кішіпейілділігін, мейірімділігін, адамгершілігін айтып, есіне алады.
Молдахмет Тырбиұлынан он бір бала болған екен. Содан қалғаны екі ұл, бір қыз. Үлкен ұлы Сүндет 1930 жылы туып, 1996 жылы жетпіске таяп, қайтыс болады. Екі қызы, бір ұлы қалады. Қайрат 1935 жылы туып, 1984 жылы қайтыс болады. Оның да екі ұлы үш қызы қалады.
Қызы Сәуле 1943 жылы дүниеге келеді. Қызы ең кенжесі екен, сондықтан көпейім деп, атын бастапқыда “Көпей” қойған екен, сол жылы қостанайлық ақын Нұрқан Ахметбековпен айтысқа түсіп, қартайғандағы көрген жарық сәулем деп, қызының атын “Сәуле” деп өзгертіпті. Сәуледен екі ұл, төрт қыз туған екен. Немерелерінің домбыра тартып, ән айтқандары болмаса, ата жолын қуғандары жоқ. Бірақ соңынан ерген шәкірттері болған. Сол шәкірттерінің бірі айтыскер ақын Мұса Асайыновқа Молдахмет Тырбиұлы және Тайжан Қалмағанбетов туған жиен болып келеді екен. Одан әрі қарайтын болсақ, ән бұлбұлы Үкілі Ыбырайға Молдахмет Тырбиұлы туған жиен. Яғни Молдахмет Тырбиұлының өнер әлемінде өркендеуінің басты себебі де осыдан болар. Өйткені атадан балаға беріліп келген дәстүр, өз жалғастығын табуы тиіс.
Молдахмет Тырбиұлының өнерде құлашын кең жаюының бір себебі - туған жерінің киелі топырағы, ақынның шыққан ортасы. Ертеден ұрпақтан-ұрпаққа жалғасып келе жатқан өнер қуу дәстүрі өмірге талай-талай дарындарды әкелгені аян. Олардың көпшілігі сөз қуып, шешендік жолын таңдаса, енді бірқатары кең тынысты жыршылар, әуезді әншілер болады. Ал Арқа өңірінде әнші, ақындардың көбірек болуы байқалады. Ендеше, Молдахмет Тырбиұлының өнерге бой ұсынуының бірден-бір себебі - осы әншілік, ақындық ортаның ықпалы, мектептің болуы деп білуіміз керек. Оның үстіне жас Молдахметтің өнерге деген құштарлығы, талпынысы жыр әлемінде қанаттандырмай қой- майды. “Әке көрген оқжонар” демекші, бұл орайда әкесі Тырбидың әсері болғанын айта кетуіміз керек. Ауқаты шамалы болғанымен, Тырбидың көкірегі ояу, көзі ашық болған. Оның өнерге құштарлығы қолына домбыра алғызып, ән салғызады, күй шерткізеді. Топ алдында оза шауып, бәйге алмағанмен, шағын ойын - тойдың көркін келтіріп, от басы, ошақ қасын базарлатып отыратын өнері болған. Әкесінің осы өнерін үйренгенше асығып, көп ұзамай-ақ бойына біткен ерекше сезім әкеден мирас болған домбыраны жастанып жатуға дейін барады.
Мінекей, келіп қалдық
талай жасқа, Боз қыраудай ақтүсті
сақал-шашқа.
Он бес пен алпыс жастың арасында,
Сары майдай жайылдым піскен аста.
Ән салам тындайтұғын
Барлық халқым,
Домбырам келтіреді сөздің салтын, - деп өмірінің соңына дейін қасиетті домбырасын қолынан түсірмеген екен.
“Балаларының ішінде өнерлісі “Ботам” болыпты. Әкемізді ел ішінде де, балалары да “Ботам” дейтін”, - деп қызы Сәуле өз әңгімесінде айтып кетеді.
Заты зерек болғанмен, Молдахмет Тырбиұлының білімі болмаған. Дегенмен ауыл молдасынан арабша сауатын ашып, хат жаза білген. Бірақ әкесінің шағын шаруашылығы оның ілгері басып оқуына мүмкіндік бермеген.
Ол осы өңірдің іргелі байларының бірі Шалабайға жалшылыққа кіріп, әлі кетіп бара жатқан әкесіне сүйеу болады. Сөйтіп, жүріп, ол алғашқы жыр шумақтарын өмірге әкеледі. Бірақ "бала ақын” көкіректі жарып шыққан сезімге мән бере қоймайды. Дегенмен табиғатынан берілген өнерге деген ерекше күш оның қолына домбыра алғызып, көкейіне келген сөз маржандарын шарықтатып, жыр етіп шырқатады.
Бірде Сырымбет баурайында болған үлкен жиында 6 жасар Молдахмет ән шырқайды. Бал ның осы бір талабын Ақан сері атамыз байқап қалып, оны өзінің алдына отырғызып:
- Сенін әкең Тырби,
Өзің боласың Қырғи, - деген екен. Көрегендікпен айтылған осы бір сөз тегіннен-тегін айтылмаса керек. Есейе келе жас ақын өнердің өріне қырандай көтеріледі. Алты жасынан “бала ақын” атанып, одан “әнші бала”, “әнші ақын”, “халық ақыны”, “айтыс ақыны” атанып, сатылай өсіп, кемел өнерпаз деңгейіне жетеді. Сөз сайысына келгенде шынымен қарсыласын қырғидай қағып түсірді деуге болады.
Негізінен, Молдахмет Тырбиұлының шығармашылық даңғыл жолға түсуі 20-шы жылдардан басталады. “Төңкеріс” әкелген жаңа өмірдің лебі ақынды дүр сілкіндіреді. Ақынды тудыратын - зама- ны. Ол - өз заманының айнасы. Осы орайда, оның“Октябрь”, “Ок- тябрьді жырлаймын”, “Бақытты өмір заман-ай!”, “Бесжылдықтың толғауы” т.б. өлеңдері шығарылып, өз қоғамының жетістігі, болар болашағы айтылады.
...1931-1932 жылдардағы ел басына туған ауыр жағдай Тырби тұқымына да терең сызат салды. Аштықтың салдарынан бірнеше бауырлары шетінеді. Молдахмет Тырбиұлын осы екі оқиға едәуір қалжыратқан еді. Мұқалмайын-ақ десе де, жанға батқан жара оны жасытып кетті. Енді Молдахмет Тырбиұлы қоғамдық істен мүлде алысқалды.
Отызыншы жылдардың аяқ шегінде Молдахмет Тырбиұлы орындаушылық шеберлігімен, ақындық өнерімен Есілдің екі бетін, Сырымбеттің саласын аузына қаратты.
1933 жылы Марьевка (бұрынғы Октябрь ауданының орталығы) селосында өнер олимпиадасы болды. Міне, осы тойда талай жүйрік өнер өрінде өзінің бағын сынады. Солардың ішінде Молдахмет Тырбиұлы да болды. Өнер олимпиадасы Молдахмет Тырбиұлын дүйім елге танытты.
Нағыз өнерді қастерлей білген көрермен әділ бағасын берді. Бұл сапарда бас бәйгені еншілеген ақын елге көтеріңкі көңілмен оралды: мерейі өсіп.халықтың алдында қадірі бар екенін сезініп қайтты, жаны жадырай түсті.
Қырқыншы жылдары Молдахмет Тырбиұлының шығармашылық деңгейі ерекше өсті. Ақын да- уысы, әсіресе Ұлы Отан соғысы кезінде ерекше екпінді естілді. Осы кезде ел басына түскен ауыр жағдай оның да өміріне терең сызатын түсірді. Қаншама ағайын- туысқандары, ауылдастары майданнан қайтпады. Осы оқиғалар ақынның қарт жүрегін қатты тебірентіп, жаңа жырлар туындатты. Ол ауыл-ауылды, үйді-үйді аралап, халыққа жігер беретін жырларын төкті.
Кеңес халқы Ұлы Отан соғысын жеңіспен аяқтады. Елдің еңсесі көтеріліп, жаңа құрылысқа қадам басты. Қырқыншы жылдардың аяқ шені мен елуінші жылдардың ішінде Молдахмет Тырбиұлы ақындар айтысына көп түскен еді. Аудан, облыс, республика кө- лемінде өткен жыр бәйгесінің бірінен де қалған жоқ. Әсіресе оның Нұрқан ақынмен айтысы әлі де көпшіліктің есінде. Молдахмет Тырбиұлының ақындық өнерінің шарықтау кезеңі де осы жылдарға сәйкес келеді. Ел ішінде беделі өсіп, Атығай-Қарауыл елінде ақынның есімі кеңтаралады. Осы жылдары Молдахмет Тырбиұлының айналасына топтасқан жас талаптар да байқалды. Ақынның осынау өнерін ұстап қалуға тырысып, қолына домбыра алған, “әу” деп ән салған азаматтар да шықты. Солардың бірі - Темірға- ли Қасенов еді. Оның өнеріне, шәкірттік ынтасына риза болған қарт ақын Темірғали Қасеновке арнап, “Қалдырған” әнін шығарып, шәкіртіне аманат етіп қалдырады.
Ақын Молдахмет Тырбиұлы әншілік өнерімен де елге танымал.
Жұрт білді: сөз ұстасы Молдакең деп,
Саусағы шекте ойнаған жорға екен деп,
Біржан сал, Ақан сері, Ыбырайдың,
Өрнекті өлеңдері сонда екен деп, - жерлес ақынымыз Ахметжан Нұртазин ақын ағасы жайлы сыр шертсе, Молдахмет Тырбиұлы өнер жолын алдымен ән айтып, өлең, жыр, терме жаттап, белгілі әншілеріміздің шығармаларын елге танытып насихат- таудан бастайды.
Молдахмет Тырбиұлының шығармашылығы сан қилы. Ол ақын, әнші, жыршы, термеші, сонымен қатар, төкпе айтыскер ақын. Төкпе ақындық - табан астында туын- далатын шығарманың әнмен, әуенмен белгілі бір аспаптың сүйемелдеуімен болатын өнер. Төкпе ақындыққа тән сезімталдылық, шабыттылық, шешенділік, ой ұшқырлығы, дүниетанымдылық қасиеттер ақындар айтысынан-ақ көрініс табатыны белгілі.
...Халық ақыны Молдахмет Тырбиұлы келешекке асыл қазына, рухани мол мұра қалдырады.
Ендеше, аспандағы аққуға әнін қосқан атақты Үкілі Ыбырайдың жиені, әнші, ақын Молдахмет Тырбиұлы есімі әр уақытта еске алынып, еш ұмытылмайды.
// Қызылжар нұры.- 2023.- 20 қаңтар.
